תגובתה של ממשלת ישראל לתהליך דרבן הייתה איטית וחסרת עקביות. בחלקו, משקף דבר זה את התפיסה הכללית באותה עת, שגרסה כי אף-על-פי שארגון האומות המאוחדות עויין אוטומטית, הרי שהנזק מהחלטותיו, מוועידותיו ומפעולות העוצמה הרכה האחרות שלו הוא שולי בהשוואה לאיומי העוצמה הקשה. במהלך התקופה שהובילה לוועידת דרבן, כולל פגישת ההכנה בטהרן, הייתה המעורבות הישראלית מוגבלת מאוד, ושמרה על הקו שהתוו האמריקנים. ראש המשלחת הישראלית לפורום הדיפלומטי היה סגן שר החוץ הרב מיכאל מלכיאור, שלא היה לו ניסיון קודם בדיפלומטיה או בענייני האו"ם. מלכיאור והמשלחת הישראלית הלכו בעקבות ארצות הברית ויצאו מן הפורום לאחר שהמאמצים לשנות את המסמך הסופי כשלו. בנוגע לפורום הארגונים הלא ממשלתיים, לא היה במשרד החוץ תקן לעיסוק בענייני ארגונים לא ממשלתיים והמשאבים שהופנו לפן זה היו מוגבלים ביותר.

אחרי ועידת דרבן, משהתברר הנזק, החל המצב להשתנות בהדרגה. משרד החוץ יצר תפקיד בדרג נמוך העוסק בענייני ארגונים לא ממשלתיים, אולם התגובות למלחמת העוצמה הרכה, כולל האשמות בפשעי מלחמה, חרמות ומערכות בזירת המשפט הבינלאומי, החֵל במבצע בג'נין, היו באחריות צה"ל ומשרד הביטחון ובמקרים מסויימים, באחריות המחלקה למשפט בינלאומי של משרד המשפטים. למסגרות אלה לא היו היכולת או הניסיון להתמודד עם המהלכים הללו. במידה שהייתה תגובה, הרי שהובילו אותה קבוצות וגופים עצמאיים כדוגמת NGO Monitor, מכון רעות, ו-UN Watch, וכן במערכת האוניברסיטאית, כולל המועצה להשכלה גבוהה. רק לאחר [דו"ח גולדסטון שהוציאה ב-2009](http://www.ngo-monitor.org/data/images/File/The%20Goldstone%20Report%20Reconsidered.pdf) מועצת זכויות האדם של האו"ם עם דגש על פשעי מלחמה (שהשופט גלדסטון התנער ממנו מאוחר יותר) ולאחר תקרית [המשט לעזה ב-2010](https://www.jstor.org/stable/pdf/resrep10570.pdf?refreqid=excelsior%3A3fa4cddb5be1571c31adb8b5dfde1324&ab_segments=&origin=) הכירו צה"ל וממשלת ישראל בצורך בתגובות אסטרטגיות. תחת הכותרת "דיפלומטיה ציבורית", הוסיף משרד החוץ תקנים והעניק קדימות גבוהה הרבה יותר לאיסוף מידע ולניסיון לבלום דמוניזציה. דיפלומטים ישראלים ונושאי תפקידים רשמיים, כולל ראש הממשלה, נכנסו לעובי הקורה בניסיונות לשכנע ממשלות מערביות להחרים את ועידות ההמשך לאחר דרבן (כפי שנדון להלן), והשתדלו להגביל את השפעתם של גינויים ודוחות נוספים מטעם מועצת זכויות האדם של האו"ם. ב-2015, הועברה האחריות למשרד לעניינים אסטרטגיים, התקציבים הוגדלו משמעותית, ונוספו אנשי סגל. בין הקדימויות של המשרד נכללו לחץ על ממשלות אירופיות להפסיק את המימון לארגונים לא ממשלתיים המובילים מסעי דמוניזציה. התוצאות היו מעורבות - אמנם המימון האירופי והקמפיינים של הארגונים הלא ממשלתיים נמשכו, אך סביר שהשפעותיהם פחתו.